Sagunt s'unirà este dilluns a la celebració del Dia d'Europa il·luminant el Consistori i la Tinença d'Alcaldia del Port de Sagunt de blau i amb altres accions relacionades amb l'efemèride
06 de maig 2022

![](/media/cjdmpou1/c_azul.jpg?width=850&height=566.9886363636364)

Sagunt s'unirà dilluns que ve, 9 de maig, a la celebració del Dia d'Europa, que es commemora cada any en esta data, amb la il·luminació de l'edifici consistorial i la Tinència d'Alcaldia del Port de Sagunt en color blau. A més, amb motiu d'esta efemèride, i tenint en compte el context actual de desacceleració econòmica causada per la crisi sanitària, l'Ajuntament de Sagunt vol donar a conéixer com a través de les noves polítiques de cohesió de la Unió Europea s'han aconseguit disminuir les desigualtats territorials i socials provocades per la COVID-19.

En este sentit, la política de cohesió ha suposat una ajuda ràpida i decisiva per als Estats membres, augmentant el seu finançament d'un 34% en el període 2007-2013 fins a un 52% per al període 2014-2020, la qual cosa representa un total de 330.235 milions d'euros que han permés a moltes regions recuperar-se econòmicament després de la pandèmia.

Una de les principals prioritats de la Unió Europea és apostar pel creixement sostenible i equilibrat, oferint beneficis a llarg termini i donant suport per a les infraestructures físiques. Esta prioritat ve clarament representada en el marc financer pluriennal (MFP), que consistix en un pla de despesa que traduix les prioritats de la Unió en termes financers i es dividix en cinc objectius polítics: una Europa més intel·ligent, més verda i descarbonitzada, més connectada, més social i més pròxima als ciutadans.

Després de finalitzar els dos períodes anteriors (2007-2013 i, més recentment, 2014-2020), el període 2021-2027 preveu un pressupost de 1,07 bilions d'euros que, en coordinació amb la capacitat financera que oferix el paquet Next Generation EU (pla de recuperació que compta amb una inversió de 806.900 milions d'euros), sumen un total de 1,8 bilions que permetran avançar a grans passos en la recuperació després de la pandèmia.

Este pla de recuperació, per part seua, centra el seu camp d'inversió principalment en l'agenda urbana i rural, els ecosistemes resilients, la transició energètica, la modernització de l'administració i la digitalització del teixit industrial, la ciència i la innovació, l'educació i el coneixement, l'impuls de la cultura i de l'esport així com la modernització del sistema fiscal per a un creixement inclusiu.

Així doncs, en este marc financer s'engloba la política de cohesió, que dividix el seu pressupost principalment en tres fons, el Fons de Cohesió (FC), amb una inversió de 42.600 milions d'euros; el Fons Social Europeu+ (FSE+), amb 88.000 milions d'euros; i, finalment, el Fons Europeu de Desenvolupament Regional (FEDER), amb 200.400 milions d'euros.

D'esta manera, i gràcies al FEDER, a través del programa Operatiu pluriregional d'España FEDER 2014-2020, es va assignar a Espanya 19.410 milions d'euros, dels quals s'està beneficiant l'Ajuntament de Sagunt amb una ajuda de 6,5 milions, la qual cosa ha permés posar en marxa el desenvolupament d'actuacions com el nou Casal Jove de Sagunt; la rehabilitació de l'edifici de l'antic Casino de la Gerència de Altos Hornos del Mediterráneo; el nou centre de Formació de Persones Adultes de Sagunt; la futura recuperació del llit del riu Palància en la zona urbana; la pròxima renovació de les instal·lacions de climatització de l'edifici administratiu de l'Ajuntament en el Camí Reial, i la futura millora de la il·luminació del barri de Baladre, entre moltes altres inversions.

Igualment, l'Ajuntament de Sagunt rebrà de la Unió Europea, a través dels fons Next Generation EU, 2.597.684 euros per a la posada en marxa de tres projectes relacionats amb la millora de la xarxa ciclopeatonal del municipi i la connexió entre els nuclis de Sagunt, Port de Sagunt i les àrees industrials, així com per a l'adquisició de tres autobusos elèctrics per al servei de transport públic.

En els pròxims anys, i vistos els avanços aconseguits, es continuarà invertint en polítiques de cohesió que contribuiran a un desenvolupament just i sostenible que beneficie a tota la ciutadania de Sagunt.

Cada 9 de maig se celebra en tota la Unió Europea el Dia d'Europa. Esta data commemora l'aniversari de la ‘Declaració Schuman’, pronunciada en eixa mateixa data de 1950 pel ministre francés d'Afers exteriors de l'època, Robert Schuman, en la qual es proposava la construcció de la CECA, una Comunitat Europea per a la posada en comú de la producció de Carbó i Acer entre els membres d'esta. L'objectiu d'esta aliança estratègica consistia principalment a construir una organització que fusionara interessos econòmics i impedira els conflictes entre nacions europees, promovent la pau en el continent.

Així doncs, este fet va marcar l'inici d'una nova forma de cooperació política a Europa i de la creació de múltiples institucions supranacionals, per la qual cosa es considera el naixement del que hui representa la Unió Europea.

*   [](http://www.facebook.com/sharer.php?u=https://aytosagunto.es/va/actualitat/sagunt-s-unirà-este-dilluns-a-la-celebració-del-dia-d-europa-il-luminant-el-consistori-i-la-tinença-d-alcaldia-del-port-de-sagunt-de-blau-i-amb-altres-accions-relacionades-amb-l-efemèride/ "Facebook")
*   [](http://twitter.com/share?url=https://aytosagunto.es/va/actualitat/sagunt-s-unirà-este-dilluns-a-la-celebració-del-dia-d-europa-il-luminant-el-consistori-i-la-tinença-d-alcaldia-del-port-de-sagunt-de-blau-i-amb-altres-accions-relacionades-amb-l-efemèride/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-s-unirà-este-dilluns-a-la-celebració-del-dia-d-europa-il-luminant-el-consistori-i-la-tinença-d-alcaldia-del-port-de-sagunt-de-blau-i-amb-altres-accions-relacionades-amb-l-efemèride/ "Linked In")
*   [](mailto:?body=https://aytosagunto.es/va/actualitat/sagunt-s-unirà-este-dilluns-a-la-celebració-del-dia-d-europa-il-luminant-el-consistori-i-la-tinença-d-alcaldia-del-port-de-sagunt-de-blau-i-amb-altres-accions-relacionades-amb-l-efemèride/)